钦定古今图书集成/理学汇编/文学典/第005卷 > 陆游老学庵笔记 > 《南朝词人以文为笔》
## 钦定古今图书集成/理学汇编/文学典/第005卷 > 陆游老学庵笔记 > 《南朝词人以文为笔》

南朝词人，谓文为笔，故《沈约传》云：“谢元晖善为诗，任
彦昇工于笔，约兼而有之。”又《庾肩吾传》：梁简文《与湘
东王书》论文章之弊曰：“诗既若此，笔又如之。”又曰：“谢
朓、沈约之诗，任昉、陆倕之笔。”《任昉传》又有沈诗任笔
之语。老杜《寄贾至严武》诗云：“贾笔论孤愤，严诗赋几
篇。”杜牧之亦云：“杜诗韩笔愁来读，似倩麻姑痒处抓。”
亦袭南朝语尔。往时诸晁谓诗为诗笔，亦非也。